Document ID: 32008D0056

KOMISJONI OTSUS,
16. jaanuar 2008,
millega lubatakse liikmesriikidel pikendada uute toimeainete bentiavalikarbi, prokvinasiidi ja hõbetiosulfaadi ajutisi kasutuslube
(teatavaks tehtud numbri K(2008) 9 all)
(EMPs kohaldatav tekst)
(2008/56/EÜ)
EUROOPA ÜHENDUSTE KOMISJON,
võttes arvesse Euroopa Ühenduste asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 8 lõike 1 neljandat lõiku,
ning arvestades järgmist:
(1)
Vastavalt direktiivi 91/414/EMÜ artikli 6 lõikele 2 esitas äriühing Kumiai Chemicals Industry Co. Ltd. aprillis 2002 Belgiale taotluse toimeaine bentiavalikarb lisamiseks direktiivi 91/414/EMÜ I lisasse. Komisjoni otsusega 2003/35/EÜ (2) kinnitati, et toimik on täielik ja seda võib lugeda põhimõtteliselt vastavaks kõnealuse direktiivi II ja III lisas andmete ja teabe suhtes esitatud nõuetele.
(2)
2004. aasta jaanuaris sai Ühendkuningriik firmalt DuPont (UK) Ltd. taotluse prokvinasiidi kohta. Komisjoni otsusega 2004/686/EÜ (3) kinnitati, et toimik on täielik ja seda võib lugeda põhimõtteliselt vastavaks kõnealuse direktiivi II ja III lisas andmete ja teabe suhtes esitatud nõuetele.
(3)
2003. aasta jaanuaris said Madalmaad firmalt Enhold B.V. taotluse hõbetiosulfaadi kohta. Komisjoni otsusega 2003/850/EÜ (4) kinnitati, et toimik on täielik ja seda võib lugeda põhimõtteliselt vastavaks kõnealuse direktiivi II ja III lisas andmete ja teabe suhtes esitatud nõuetele.
(4)
Toimikute täielikkuse kinnitamine oli vajalik selleks, et võimaldada nende detailset uurimist ja luua liikmesriikidele võimalus anda kõnealuseid toimeaineid sisaldavate taimekaitsevahendite jaoks ajutised load kuni kolmeks aastaks, eeldusel et järgitakse direktiivi 91/414/EMÜ artikli 8 lõikes 1 sätestatud tingimusi, eelkõige tingimust, mis on seotud toimeainete ja taimekaitsevahendi üksikasjaliku hindamisega, võttes arvesse kõnesolevas direktiivis sätestatud nõudmisi.
(5)
Vastavalt direktiivi 91/414/EMÜ artikli 6 lõigetele 2 ja 4 on hinnatud kõnealuste toimeainete mõju inimeste tervisele ja keskkonnale taotlejate esitatud kasutusviiside puhul. Referentliikmesriigid esitasid komisjonile hindamisaruannete projektid 10. mail 2004 (bentiavalikarb), 9. juunil 2006 (prokvinasiid) ja 9. novembril 2005 (hõbetiosulfaat).
(6)
Kui referentliikmesriigid olid esitanud hindamisaruande projektid, leiti, et taotlejatelt on vaja nõuda täiendavat teavet, millega referentliikmesriigid peavad tutvuma ja mille kohta nad peavad oma hinnangu esitama. Seetõttu ei ole toimikute läbivaatamine veel lõppenud ja hindamist ei ole võimalik lõpetada direktiiviga 91/414/EMÜ ette nähtud aja jooksul.
(7)
Kuna senise hindamise käigus ei ole leitud otsest põhjust muretsemiseks, tuleks liikmesriikidele anda võimalus pikendada kõnesolevaid toimeaineid sisaldavate taimekaitsevahendite jaoks antud esialgset kasutusluba 24 kuu võrra vastavalt direktiivi 91/414/EMÜ artikli 8 sätetele, et toimikute läbivaatamine saaks jätkuda. Pidades silmas võimalikku otsust kanda bentiavalikarb, prokvinasiid ja hõbetiosulfaat I lisasse, on alust oodata hindamis- ja otsustamisprotsessi lõpetamist lähema 24 kuu jooksul.
(8)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Liikmesriigid võivad pikendada bentiavalikarbi, prokvinasiidi ja hõbetiosulfaati sisaldavate taimekaitsevahendite jaoks antud esialgset kasutusluba kuni 24kuuliseks perioodiks alates käesoleva otsuse vastuvõtmisest.
Artikkel 2
Käesolev otsus on adresseeritud liikmesriikidele.
Brüssel, 16. jaanuar 2008

Labels: 0
3
6